TILST: Lad os være ærlige: Gider du egentlig at handle ind? Nej, vel? Det ved de godt hos Bilka i Tilst, og derfor lancerer de BilkaToGo, som de selv kalder "en blanding af en færgehavn og en McDrive."

Lyder det ikke lækkert? Nej? Men det er nu faktisk okay smart.

Via hjemmesiden bilkatogo.dk eller en app kan du nemlig bestille flødeost, æbler, danskvand og fredagsslik og hente det senere på dagen. Bestiller du inden klokken 10, kan du ovenikøbet hente det på vej hjem fra arbejdet. Når du kommer frem til Bilka, får du et nummer - lidt ligesom hos Molslinjen - kører frem til banen, der passer til nummeret, og så kommer der en rar servicemedarbejder og lægger dine varer i bagagerummet - lidt som på McDrive. Og imens kan du bare sidde i din varme bil og høre Mads & Monopolet. Du behøver med andre ord ikke at løfte en finger.

Konceptet er blevet testet på Dansk Supermarkeds hovedkontor i Aarslev de sidste otte måneder, og nu glæder Bilkas direktør, Mark H. Nielsen sig til at få det ud i butikkerne. Han mener, at det er noget, som kunderne bliver rigtig glade for.

- Med BilkaToGo har Bilka en løsning som hænger godt sammen for både forbrugerne og Bilka, fordi der ikke er omkostninger til transport ud til hver enkelt kunde. En anden stor fordel er, at de fire timer fra bestilling til varerne kan afhentes er meget kortere, end hvis du bestiller på nettet og skal have varerne leveret, siger han.

BilkaToGo er startet, så du kan bare handle løs.